ኅብረተሰቡ ከቤት ያለመውጣት መመሪያን በመተግበር የወረርሽኙን ሥርጭት እንዲገታ ከተማ አስተዳደሩ ጠየቀ፡፡
ባሕር ዳር፡ መጋቢት 21/2012 ዓ.ም (አብመድ) በባሕርዳር ከተማ መጠለያ የሌላቸው ግለሰቦች ወደ ቤተሰቦቻቸው እንዲመለሱም ከተማ አሥተዳደሩ ጠይቋል፡፡የኮሮና ወረርሽኝን ለመግታት በማሰብ የክልሉ መስተዳድር ምክር ቤት ካሳለፋቸው ውሳኔዎች መካከል ከቦታ ቦታ የሚደረግን እንቅስቃሴ እና ማኅበራዊ መሥተጋብርን መግታት ይገኙበታል፡፡ እጅግ አስፈላጊ ካልሆነ በስተቀር ወደ ገበያ ቦታዎች አለመሄድም እንዲሁ፡፡ ምንም እንኳ መንግሥት የወረርሽኙን አሳሳቢነት ግምት ወስጥ በማስገባት ሰዎች ጥንቃቄ እንዲያደርጉ ውሳኔ ቢያሳልፍም ተፈፃሚነቱ ዝቅተኛ እንደሆነ አብመድ ታዝቧል፡፡ወረርሽኙ ከመከሰቱ በፊት ችግሩን ሊያባብሱ የሚችሉ ሕዝባዊ መቀራረብና መተፋፈግን ለማስቀረት ሰዎች ከቤታቸው እንዳይወጡ መልዕክት ቢተላለፍም በዋና ዋና ጎዳናዎች፣ የገበያና የመዝናኛ ቦታዎች በርከት ያሉ ሰዎችን እያስተናገዱ ነው፡፡ በሕዝብ ማመላለሻ ተሽከርካሪዎች ላይ በተሳፋሪዎችም ሆነ በአሽከርካሪዎች እየታዬ ያለው መዘናጋትም በፈቃደኝነት ሀገርን የከፋ ዋጋ ለማስከፈል ከሚደረግ ጉዞ የማይተናነስ ነው፡፡